b'\n_START_ARTICLE_\nThomas Lawrence\n_START_SECTION_\nBiografija\n_START_PARAGRAPH_\nTomas Lorensas gim\xc4\x97 1769\xc2\xa0m. baland\xc5\xbeio 13 d. Bristolyje. Jis buvo jauniausias i\xc5\xa1 \xc5\xa1e\xc5\xa1iolikos pakel\xc4\x97s hotelio tarp Londono ir Bato (tuo metu populiarios brit\xc5\xb3 aristokratijos poilsio vietos) savininko Tomo Lorenso ir Lius\xc4\x97s Ryd \xc5\xa1eimos vaik\xc5\xb3. T. Lorensas nuo jaun\xc5\xb3 dien\xc5\xb3 parod\xc4\x97 i\xc5\xa1skirtin\xc4\xaf talent\xc4\x85 dailei. B\xc5\xabdamas de\xc5\xa1imties met\xc5\xb3, be jokio formalaus lavinimosi, jis jau pie\xc5\xa1davo \xc5\xa1eimos hotelyje apsistojan\xc4\x8di\xc5\xb3 sve\xc4\x8di\xc5\xb3 portretus. Po 1780 m. \xc5\xa1eima persik\xc4\x97l\xc4\x97 \xc4\xaf Bat\xc4\x85 ir T. Lorensas mok\xc4\x97si pas dailinink\xc4\x85 William Hoare, i\xc5\xa1moko tapyti pastele. 1787 m. \xc5\xa1eima persik\xc4\x97l\xc4\x97 \xc4\xaf London\xc4\x85, apsigyveno netoli D\xc5\xbeo\xc5\xa1ua Reinoldso, tuo metu pripa\xc5\xbein\xc4\x8diausio Anglijos tapytojo, nam\xc5\xb3. D\xc5\xbeo\xc5\xa1ua Reinoldsas susipa\xc5\xbeino su T. Lorensu ir skatino j\xc4\xaf tapyti, leido naudotis savo studija. T. Lorensas tris m\xc4\x97nesius praleido mokydamasis Karali\xc5\xa1kosios akademijos mokyklose, kopijavo pagal antikinius modelius, po truput\xc4\xaf apleido pastel\xc4\x97s technik\xc4\x85 ir per\xc4\x97jo prie aliejin\xc4\x97s tapybos._NEWLINE_1789 m. T. Lorensas pademonstravo pirm\xc4\x85 savo pilno \xc5\xabgio tapyt\xc4\x85 portret\xc4\x85 Karali\xc5\xa1kojoje akademijoje. Jis i\xc5\xa1gars\xc4\x97jo b\xc5\xabdamas vos 20 met\xc5\xb3 nutap\xc4\x99s karalien\xc4\x97s \xc5\xa0arlot\xc4\x97s portret\xc4\x85. Jau 1791 m. jis tapo asocijuotu Akademijos nariu, 1792 m. pakeit\xc4\x97 D\xc5\xbeo\xc5\xa1ua Reinolds\xc4\x85 po jo mirties karali\xc5\xa1kojo tapytojo pareigyb\xc4\x97je ir 1794 m. tapo tikruoju Akademijos nariu. Nuo 1793 m. jis laik\xc4\x97 mokinius ir pad\xc4\x97j\xc4\x97jus. Pats dailininkas gyveno i\xc5\xa1laid\xc5\xabni\xc5\xa1kai ir nuolat buvo skolose. Sakoma, kad jis asistavo dviem seserimis, garsios aktor\xc4\x97s Saros Sidons dukterims, ir pats niekuomet neved\xc4\x97. 1814 m. Britanijos princas regentas u\xc5\xbesak\xc4\x97 T. Lorensui sukurti grup\xc4\x99 antinapoleonin\xc4\x97s koalicijos svarbi\xc5\xb3 veik\xc4\x97j\xc5\xb3 portret\xc5\xb3, skirt\xc5\xb3 Vaterlo salei Vindzoro pilyje ir 1815 m. dailininko rangas buvo pakeltas \xc4\xaf riteri\xc5\xb3 (jis \xc4\xafgavo \xe2\x80\x9esero\xe2\x80\x9c titul\xc4\x85). Tuo tikslu T. Lorensas 1818 ir 1819 m. dirbo Achene ir Vienoje, bei keliavo \xc4\xaf Rom\xc4\x85, kur nutap\xc4\x97 popie\xc5\xbeiaus portret\xc4\x85, ir Florencij\xc4\x85. 1816 m. jis pritar\xc4\x97 Anglijos vyriausyb\xc4\x97s Elgino marmuro \xc4\xafsigijimui. 1820 m. T. Lorensas gr\xc4\xaf\xc5\xbeo \xc4\xaf Anglij\xc4\x85, kur buvo i\xc5\xa1rinktas Karali\xc5\xa1kosios akademijos prezidentu, kuriuo i\xc5\xa1buvo iki mirties 1830 m. sausio 7 d. Londone. Palaidotas \xc5\xa0v. Pauliaus katedroje. Jis \xc5\xbeinomas 684 portret\xc5\xb3 autoriumi. Vienu i\xc5\xa1 geriausiai vykusi\xc5\xb3 jo k\xc5\xabrini\xc5\xb3 minimas \xe2\x80\x9ePrinces\xc4\x97s Sofijos portretas\xe2\x80\x9c (1825 m.).'